IBM

Ye la 16ma di junio 1911, En Endicott, Nova-York Usa, fondesis la komercala kompanio Computing Tabulating Recording Corporation, o CTR; ol esis la pre-iranto di la famoza komercala giganto IBM. Ol esis formacuro di tri existanta kompanii: la Tabulating Machine Company fondita da Herman Hollerith por teknologiale traktar la oficala demografiala kontado (census) di Usa en 1890; la Computing Scale Company; e la International Time Recording Company qua fabrikis tempo-registragili por fabrikerii. En 1924 la nomo di la kompanio esis chanjata ad International Business Machines Corporation.

Ye 13 di septembro 1956, IBM anuncis nova *komputoro, la IBM 305 RAMAC; ol esis la unesma komercala *komputoro en qua informeso esis konservebla en harda disko-aparato kun movanta kapi. RAMAC signifikis Random Access Method of Accounting and Control - "hazarda-acesala metodo di kalkulado e direktado". Ol havis 50 diski di diametro 610 mm. Ol esis un ek la lasta *komputori di IBM qua utiligis vakuo-tubi, ed olua pezo esis plu kam un tuno; la mashino bezonis chambro di 9m per 15m. Plu kam 100 mashini esis konstruktata, e produktado duris til 1961.

Kategorio:Kompanii di Usa